ኢትዮጵያ የአፍሪካ ልዕለ ኃያል ሀገር ትሆናለች – ፎሬይን አፌርስ መጽሄት
 ኢትዮጵያ በቅርብ ጊዜ ውስጥ የአህጉሪቱ ልዕለ ኃያል ሀገር  ትሆናለች አለ ፎሬይን አፌርስ መጽሄት።ከ90 አመታት በላይ በአለም አቀፍ ጉዳዮች እና በአሜሪካ ፖሊሲ ዙሪያ ትኩረቱን ያደረገው ፎሬይን አፌርስ መጽሄት ሰሞኑን ኢትዮጵያን የተመለከተ ዘገባ ይዞት በወጣው ጽሁፍ ኢትዮጵያ ቀጣዩዋ የአፍሪካ ሀያል ሀገር ብሏታል።በአንድ ወቅት የአሰቃቂ ጦርነት ታሪክ የነበራት ኢትዮጵያ ዛሬ የአዲስ ታሪክ ባለቤት ስለመሆኗ ያነሳል መጽሄቱ በድረ ገጹ ባወጣው ዘገባው።ከአስር አመታት በላይ ተከታታይና ከፍተኛ የኢኮኖሚ እድገት በማምጣት ላይ ትገኛለችም ነው ያለው ፎሬይን አፌርስ በድረ ገጹ።ነዳጅ ሳይኖራት ይህንን ያህል እድገት ማስመዝገብ የቻለች የደቡብ እስያ ሀገራትን የኢኮኖሚ እድገት ታሪክ የደገመች ብቸኛዋ አፍሪካዊት ሲልም ገልጿታል።ድሃ ተኮር የሆነው የኢኮኖሚ ልማቷም ሚሊየኖችን ከድህነት፣ ከረሃብና ከጤና ችግር ያላቀቀ ስለመሆኑም ጽፏል።በአጭር ጊዜ ውስጥ የህዝብ ቁጥሯ ከ40 ሚሊየን አድጎ ወደ 100 ሚሊየን እየተጠጋ ቢመጣምየሚሊየሙን የልማት ግቦች ከማሳካት አላገዳትም ያለው ዘገባው፥ በተለይ የህጻናትን ሞት በመቀነስ፣ የኤች አይ ቪ /ኤድስ አና ወባን በመከላከል ረገድም አመርቂ ውጤት ማስመዝገቧን ጠቅሷል።የዜጎችን የነብስ ወከፍ ገቢን በማሳደግ እና በትምህርት ላይም የተሳካላት ሀገር መሆኗን ነው የገለጸው።በዚህ የስኬት ጉዞዋ ውስጥ የአመራሩ ሚና ከፍ ያሉ እንደሆነም አንስቷል።ለዚህም የቀድሞው ጠቅላይ ሚኒስትር አቶ መለስ ዜናዊ የነበራቸውን ሚና ያብራራው ፎሬይን አፌርስ፥ ከእርሳቸው ህልፈት በኃላም ጠቅላይ ሚኒስትር ኃይለማርያም ደሳለኝም ኢትዮጵያን ታላቅ ሀገር የማድረግ ጀምሩን በሚገባ እያስቀጠሉ ስለመሆኑም ጽፏል።ኢትዮጵያ በጸረ ሽብር እንቅስቃሴ ጠንካራ ስራ በመስራት ራሷን ከጥቃት እየጠበቀች ነው ያለው ዘገባው፥ ሀገሪቱ በጎረቤት ሀገራት የሚፈጠሩ ችግሮች እንዲፈቱ እያደረገች ያለውን ጥረትም አወድሷል።ቀጣዩ ዘመንም ለኢትዮጵያ ብሩህ ተስፋ የፈነጠቀ ሰለመሆኑም ነው በሃሪ ቬርሆቨን የሰፈረው የፎሬይን አፌርስ ድረ ገጽ ትንታኔ።